POROČILO KOMISIJE EVROPSKEMU PARLAMENTU IN SVETU

o uporabi potovalnega zdravstvenega zavarovanja v skladu s členom 15 Uredbe (ES) št. 810/2009 s strani imetnikov vizumov med njihovim bivanjem v državah članicah

I.Uvod

Od leta 2004 morajo prosilci za vizum za kratkoročno bivanje predložiti dokazilo o „ustreznem in veljavnem potovalnem zdravstvenem zavarovanju“ za kritje nujnega zdravljenja ali repatriacije zaradi nepredvidenih zdravstvenih težav med bivanjem v državah članicah EU. Za odločbo Sveta, na podlagi katere so takrat veljala ta pravila, ni bila potrebna ocena učinka in ni bila izvedena nobena druga oblika poglobljene analize učinka ukrepa. Te določbe so bile brez vsebinskih sprememb vključene v člen 15 vizumskega zakonika (Uredba (ES) št. 810/2009).

Čeprav je predložitev ustreznega potovalnega zdravstvenega zavarovanja (v nadaljnjem besedilu: zavarovanje) pogoj za vlogo za izdajo vizuma za kratkoročno bivanje, to zavarovanje ni pogoj za vstop, ki se preverja na zunanjih mejah EU. Zato državljanom tretjih držav, za katere ne velja vizumska obveznost, in prihodnjim prosilcem ETIAS za potovanje v EU ni treba predložiti dokazila o zavarovanju. To vodi do različnega obravnavanja državljanov tretjih držav, ki so oproščeni vizumske obveznosti, in državljanov tretjih držav, ki potrebujejo vizum.

Komisija je v predlogu za prenovitev vizumskega zakonika iz leta 2014 predlagala opustitev zahteve po zavarovanju. Predlog je bil utemeljen s praktičnimi izzivi, povezanimi z zahtevo po zavarovanju (glej spodaj), dejstvom, da se zahteva po zavarovanju ne preverja na zunanjih mejah, in dejstvom, da je na voljo zelo malo dokazov o dejanskem izvrševanju zavarovalnih polic. Svet je zavrnil predlog, Evropski parlament pa ga je podprl. Komisija je na koncu leta 2018 umaknila svoj predlog za prenovitev.

Komisija v svojem predlogu o ciljno usmerjeni reviziji vizumskega zakonika leta 2018 ni predlagala sprememb določb o zavarovanju. Evropski parlament in Svet sta se dogovorila, da bosta Komisiji naložila nalogo, naj pripravi poročilo, da se preveri učinkovitost tega ukrepa. V skladu s členom 2(3) Uredbe (EU) 2019/1155 o spremembi Uredbe (ES) št. 810/2009 Komisija pripravi poročilo, ki ga predloži Evropskemu parlamentu in Svetu na podlagi „ustreznih razpoložljivih podatkov o uporabi potovalnega zdravstvenega zavarovanja s strani imetnikov vizumov med njihovim bivanjem na ozemlju držav članic, ter stroških, ki jih imajo nacionalni organi ali izvajalci zdravstvenih storitev z imetniki vizumov“, ki jih zagotovijo države članice.

V skladu s to določbo to poročilo predstavlja izzive (nekateri so bili predhodno dokumentirani) v zvezi z zahtevo po zavarovanju, vsebuje splošen povzetek odzivov držav članic EU, vključno z možnimi posledicami pandemije COVID-19, in predlaga nadaljnje korake.

1.Izzivi v vizumskem postopku in pomanjkljivo izvrševanje na meji

Čeprav se zdi, da je pridobitev zavarovanja za prosilce neproblematična, so prejšnje analize, pogoste razprave v vizumskem odboru in v okviru schengenskega sodelovanja na lokalni ravni pokazale, da zahteva po zavarovanju povzroča težave z več drugih vidikov.

-Pravna podlaga

V skladu s členom 15 vizumskega zakonika morajo prosilci dokazati, da imajo „primerno in veljavno“ zavarovanje, ki krije „stroške, ki bi utegnili nastati v zvezi z repatriacijo iz zdravstvenih razlogov ali smrti, nujno medicinsko pomočjo in/ali nujnim zdravljenjem v bolnišnici med prebivanjem na ozemlju držav članic“. Prosilci za vizum za večkratni vstop morajo tako dokazilo predložiti za prvo načrtovano bivanje. Ob oddaji vloge se zadevni posameznik s podpisom obrazca za vlogo seznani s potrebo po sklenjenem zavarovanju za vsa prihodnja bivanja.

Zavarovanje mora kriti obdobje bivanja imetnika vizuma in v državah članicah EU. Minimalno kritje znaša 30 000 EUR (raven, določena leta 2004), terjatve pa morajo biti izterljive v državi članici EU.

- Časovni okvir za predložitev zavarovanja

Prosilci morajo predložiti dokazilo o zavarovanju za prvo načrtovano bivanje, če zaprosijo za vizum za večkratni vstop z dolgo veljavnostjo ali so do njega upravičeni. S podpisom obrazca za vlogo se seznanijo, da morajo imeti sklenjeno zavarovanje za naslednja potovanja. To se ob vstopu ne preverja in ni dokazov, da se zahteva upošteva.